khistorydata/jeongjo-sjw-relations huggingface dataset:
정조 7년
慶尙監司十一月令薦新及節膳進上生靑魚。日氣溫煖。限內不得封進。惶恐待罪狀啓。傳于趙興鎭曰。勿待罪事。回諭。
정조 7년
林錫喆。以弘文館言啓曰。新除授校理權以綱。卽爲牌招察任。何如。傳曰。允。
정조 7년
林錫喆。以禮曹言啓曰。來十一月初四日景慕宮冬享大祭親行時。省牲省器。依例以親臨磨鍊擧行乎。敢稟。傳曰。當躬行矣。
정조 7년
林錫喆。以禮曹言啓曰。今癸卯式年雜科覆試。自今二十四日爲始。連爲設行矣。昨日本曹三堂上。竝爲罷職。故姑爲撤場。而今此新除授判書臣金魯鎭。前以江華留守。未及交龜。不得備員設場。待交龜卽爲開場之意。敢啓。傳曰。知道。
정조 7년
趙興鎭。以兵曹言啓曰。來十一月初四日景慕宮冬享大祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。禁衛營隨駕。御營廳留陣。禁軍二番隨駕。道路由弘化門。
정조 7년
趙興鎭。以摠戎廳言啓曰。禁御兩營停番代訓局軍之當寒替勞。實所矜悶。以摠廳軍中。量宜入番。已有筵敎。果以何色軍磨鍊。而米布亦已拮据乎。摠使就議三局將臣。指一停當。竝與名色哨數番所及給料給布等事。待明朝論理草記事。命下矣。臣就議三局將臣。則訓鍊大將臣具善復。以爲雖非停番之時。摠廳壯抄軍。徵番入直於廣智營。已有可據之舊例。當此禁御兩營停番之時。聖念至及於訓局軍兵之偏苦。有此詢問之命。敢將膚淺之見條陳焉。大抵軍制更張。決不可張大設始。今此變通。實爲停番時權宜之政。每當停番之時。訓局軍兵。依近來減數例分排。建陽門爲一百名。西營二十名。東營集春營廣智營各三十名合爲二百十名。以本局元入直軍每三日四百八十名。合爲通計。則一三日入番數。爲六百九十名之多。今若以摠廳軍。廣智營三十名。西營二十名代入。則加番二百十名中。減五十名。一百六十名訓局軍。擔當代入。而比前減五十名數。實多惠澤矣。摠廳壯抄。散在畿邑。歉荒之歲。有難徵番。依禁御兩營停番時代入例。摠廳無料在京標下四百餘名中。抄擇壯健軍隨率竝一百七十名。廣智營每番三十名。西營每番二十名磨鍊分直。則事甚便當。料則依訓局閑良軍料規。每名七斗。布則亦依計日布例。入番時計給。則六朔料米爲四百七十六石。布爲五同五疋。此軍則無巡邏習陣等役。料布亦甚不薄。無料者之得料布。兼爲救活之策。料米布則兩營停番米六朔所餘。各爲二千四百餘石。賞格布三當番。各爲九同零。摠戎軍劃給之數。兩營各米二百三十石零。布二同二十疋零。以此磨鍊劃給。則少無過濫之弊。事在他營。不敢直請云。御營大將臣李柱國。以爲取考摠戎廳謄錄。則庚午以前。本廳鄕壯抄。每年三冬。有入直於廣智營之例。而庚午以後停罷矣。今當禁御兩營鄕軍停番時。以摠廳壯抄。依古例替直於廣智營。則摠廳壯抄。皆是畿邑鄕軍。而畿內軍兵。以失稔。有停番之敎。似不可徵立。以無料標下軍八百餘名中在京者。爲四百餘名。其中抄擇一哨數。每三日五十名。輪回守直於廣智營。料米則每名九斗定給。一朔米爲六十石。當此大無之歲。摠廳京軍。有得料生活之道。鄕軍無治裝上番之弊。京鄕軍兵。彼此俱便。而至於布。則禁御兩營鄕軍。初無給布之規。此則置之。六朔效料。合爲三百六十石。六十石。先以摠廳留穀中取用。其代以該廳間年所受關西小米一千石作大米。添餉條中推移還報。事甚便好云矣。臣營壯抄軍。俱在畿邑。當此歉歲。徵立一款。臣不敢輕議。而本廳無料標下軍在京者。四百三十餘名。就其中竝隨率一百七十名。分作三番。哨官一員領率。入直於廣智營。依禁御兩營標下軍停番時代入例擧行。則事甚便宜。至於料米布。每名以九斗磨鍊。則不必加布。依訓局閑良軍料規。七斗頒給。則不可無計日布。料布竝給。面目似勝於單給九斗米。米布出處。臣營元支放。無計給之道。方在報備局變通之中。無路辦出矣。禁御兩營停番米布有裕。勢將以此米布區劃。事甚便好。臣不敢仰請。而禁衛大將臣李敬懋與臣議。別無異同云矣。敢啓。傳曰。知道。軍兵出自本廳。料布責之禁御。何異於楊飯高役。且以行般人事道理言之。本廳形勢。雖曰難辦。事係宿衛。何等莫重。而升米寸綿。不欲拮据。得不顔厚乎。遞把中建陽門一百名。以訓局軍。依例使用。集春營廣智營。每營各三十名合六十名。自本廳代把。料布三分二。依草記。令御營廳量宜劃送。三分一。自本廳擧行。拮据之方。與諸將臣商確。如無好道理。就議廟堂。從長區處。擧行形止。論理草記。西營軍二十名及東營軍三十名中減十名合四十名。以守廳軍代把。無所不可。初則欲以壯抄。依前徵番之故。只及於本廳。而今則定以京標下作隊入直。到此京標下則一也。鄕軍門則一也。摠廳所行之事。守廳豈可不爲。且其該將臣。與凡文宰有異。其在重宿衛之意。豈云難易。此意言于該廳。亦令指一草記。可也。
정조 7년
大司諫南玄老。執義李福徽。司諫李濟萬。掌令李延伋。持平林道浩李百亨。獻納申致權。校理沈基泰。副校理林濟遠。正言李錫夏。修撰李太亨。副修撰姜啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。措辭見上答三司曰。不允。
정조 7년
大司諫南玄老。執義李福徽。司諫李濟萬。掌令李延伋。持平林道浩李百亨。獻納申致權。正言李錫夏啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。措辭見上答兩司曰。不允。
정조 7년
敎江華留守鄭志儉書。王若曰。晉陽爲保障之地。固難其人。宗朝重居留之班。孰膺是選。玆撤瀛府。判五花之列。庸畀海門。佩三符之權。惟卿。珪璋美姿。黼黻令譽。炳文章於銀臺玉署。蔚然古學士聲名。贊謨猷於地府籌司。展也眞宰相風範。至若奎章掌圖書之任。乃在天曹秉銓衡之辰。金華雙日之開。幾資啓沃之力。文石三畫之接。素稱夙夜之賢。顧雅操方著於內庸。而通才未遑於外試。睠彼沁都雄府。實我海鎭巨防。臺隍枕水陸之交。天險是設。城池壯金湯之勢。地利莫如。匝滄溟而鎭堡星羅。拱漢師而轉輸雲委。眞殿之風雲是衛。古稱陪京。文院之書籍斯藏。今設外閣。玆授卿以江華府留守兼鎭撫使三道水軍統禦使。卿其祗服王命。益殫乃心。淸鶴疎琴。不讓趙閱道之雅致。輕裘緩帶。佇見羊叔子之嘉猷。職是分司。或稱養閑之所。任重掌轄。詎忽經遠之謨。其餘稟裁。厥有典憲。於戱。危樓拱極。想切北望之忱。古譙橫戈。庶紓西顧之念。檢閱尹行任製進
정조 7년
癸卯十月二十八日辰時。上御宣政殿。新恩入侍。大臣備局有司堂上同爲入侍時。領議政鄭存謙。右議政李福源。左參贊金華鎭。行副司直徐浩修徐有隣。吏曹參判趙時俊。行都承旨鄭昌順。行左承旨徐有防。右承旨李得臣。左副承旨林錫喆。同副承旨趙興鎭。假注書鄭東觀朴能源。記事官李崑秀尹行任。事變假注書崔雲翰。以次進伏訖。存謙等進前曰。日氣漸寒。伏未審聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙曰。近因諸路之告歉。貽我九重之獨憂。丙枕靡安。萬幾關心。而此際又伏承景慕宮冬享親祭之命。躬享之聖意。臣固欽仰。而方當初寒。易致損節。竊伏念先王朝追遠之誠。尤勤於禴祀烝嘗之節。而時或有遣官替行之典。伏願深留睿思。勉回成命。是臣區區之祝也。上曰。予每當夏享。病未躬將。今適無疾。敢不親行。存謙曰。秋享旣已躬將。冬嘗之攝行。何損於聖孝。上曰。予意已決。卿勿更煩。存謙曰。北伯辭朝時。以兩西接境處飢民。領率受還於兩西附近邑之意。陳達。則有備堂先爲往復於西伯之敎矣。今聞西伯之意。以爲領民來受。事多難便。不如穀物之量宜移轉云。而遠外事情。有難懸度。毋論移民與移粟。令兩道道臣。往復相議。邑名穀數。從便停當後。先爲具由狀聞之意。分付兩道道臣。海西亦依關西例。往復擧行事。一體。分付。何如。上曰。依爲之。出擧條存謙曰。設賑邑新赴守令之除挈眷。曾有已例。今年被災尤甚邑新除守令之未及挈眷者。待明秋率眷之意。分付。何如。上曰。依爲之。出擧條上曰。新恩人次次進前。奏姓名居住。可也。崔璧等。以次進奏訖。上曰。武科甲科人。亦爲進奏姓名居住。仍命有防。書傳敎曰。今番新榜。有年過七十六十人。不待分館。依例陞六。今日政作窠調用。時浚曰。新榜出六人。當爲付職。而都事移差之代。次次陞遷後排擬。何如。上曰。依爲之。出擧條仍命書榻敎曰。掌試都事竝改差。上命浩修。讀北關綸音訖。命昌順。使之釐正誤字後入侍。上曰。新除江華留守肅謝後。仍爲下直。可也。上曰。檢校直閣入侍。徐龍輔進伏。上曰。江華留守如已肅謝。入侍。鄭志儉進伏。上謂領右相曰。舊沁留狀啓。見之乎。存謙曰。見之而此係兵食輕重。未知何以區處爲合事宜耳。福源曰。飢民皆望朝家之必有區處云耳。上曰。來歲之事。不可預知。今年所區劃者。出給。可乎。志儉曰。此事不可預定。往視後從便出給。恐合事宜矣。上曰。沁都之事。卿旣任之。予可以紓憂矣。仍下敎曰。江華留守諭書。催促書入。賤臣承命催促。仍爲捧入。上命得臣讀諭書。又命龍輔讀。御製詩頒賜訖。命志儉進前。下敎曰。沁都雖非遠地。卿行將出。甚爲悵然。夫恩生於明。威生於廉。予以此八字勉卿。卿其往欽。存謙曰。此宰臣。自來雍容。可以坐鎭矣。上命興鎭。書榻敎曰。事變假注書汰去。令該府拿處。仍命退。諸臣以次退出。
정조 7년
癸卯十月二十八日午時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。昔在我先朝壬戌。因北關運穀。特命三道道臣。各祭道內海瀆之神。以祈利涉。玆豈非今日所當遵述之事也。見方三道。有船粟之擧。依壬戌例。洪忠道原春道慶尙道道內海瀆之神。俾各卜日設祭。原春道旣有宣諭使。慶尙道亦有督運御史。趁此裝發前擧行。待香祝下送。宣諭使督運御史爲獻官。虔誠行事。事畢後形止狀聞事。下諭。洪忠道待開春船運。曾有下敎。設祭日字。自本道涓吉狀聞事。下諭。祭文皆令內閣撰進。興鎭曰。常參有命。而齋日相値。何以爲之乎。上曰。姑停。可也。仍命退。諸臣以次退出。
정조 7년
癸卯十月二十八日酉時。上御誠正閣。坐直承旨入侍時。左副承旨林錫喆。假注書朴能源。記事官李崑秀尹行任。以次進伏訖。上命書榻敎曰。左承旨入侍。賤臣承命出。與行左承旨徐有防偕入進伏。上命有防。讀公事訖。仍命書傳敎曰。近聞畿內一二邑宮房有土處徵賦。無異常年。民不枝梧。外此諸道。亦可反隅。且宮房如此。營門衙門之有折受有此庄處作弊。必當如前。朝家。申飭。果何如。今番綸音中諄複之語。又何等丁寧。而一時抽栍。有此數邑摘發。身在旬宣之地。不曾着意察飭者。難免溺職之責。京畿監司沈頤之推考。自廟堂枚擧此意。更爲行會諸道監司處。如復任他。或致現露。自道伯另當重勘。竝以此意。各別嚴飭。又命書傳敎曰。推考房出代間。吏房兼察。又命書傳敎曰。莅任屬耳。無怪其生疎。今番草記。足以掩過。摠戎使越俸。分揀。上曰。都承旨尙在校書館否。注書出去。知入。賤臣承命出。回奏曰。都承旨尙在校書館云矣。上命賤臣。持北道綸音草。往校書館。傳于都承旨。使之初二日前。畢印以入。賤臣承命往傳。卽爲復命。上命有防。書傳敎曰。北道綸音。纔已頒下。自廟堂。枚擧綸音中條件。申明知委於北關監賑使及道伯處。另加親執照察。使朝家蠲恤之擧。期有實效。因此又有下敎者。近日諸道蠲惠條件中。自各營門各衙門各宮房擧行之事。必須逐一。分付。可無眩於擧行之弊。亦自廟堂。詳細措辭。分付營門衙門宮房。分付之後。萬一有毫分違越之事。各該官長。難免重勘。一體嚴飭。上命退。諸臣以次退出。
정조 7년
行都承旨鄭昌順病。行左承旨徐有防坐。右承旨李得臣坐。左副承旨李在學未肅拜。右副承旨林錫喆坐直。同副承旨趙興鎭坐直。注書李祖承病一員未差。假注書鄭東觀仕朴能源仕直。事變假注書鄭觀輝仕。
정조 7년
趙興鎭啓曰。合辭方張之時。兩司無詣臺之員。事甚未安。除在外疏批未下雜科進去外呈告人員。竝卽牌招。何如。傳曰。允。
정조 7년
傳于趙興鎭曰。左副承旨馳詣宗廟景慕宮。奉審摘奸以來。
정조 7년
以執義李福徽。持平林道浩李百亨。司諫李濟萬牌不進罷職傳旨。傳于趙興鎭曰。只推。
정조 7년
權訪在外。代以鄭觀輝爲事變假注書。
정조 7년
濟州牧使嚴思晩狀啓。十月內封進柑子。今年節序差晩。各種橘果。姑未入黃。恐未免過限。惶悚待罪事。傳于李得臣曰。勿待罪事。回諭。
정조 7년
以原春監司狀啓。公都會覆試。待明秋合設事。傳于趙興鎭曰。依狀請施行事。回諭。
정조 7년
傳于趙興鎭曰。中官金允謙拿處。
정조 7년
傳于趙興鎭曰。莫重傳敎。經宿掩置。不卽擧行。備邊郞所爲。萬萬無狀。行首備邊郞及當該備邊郞。爲先汰去後拿處。
정조 7년
趙興鎭啓曰。大提學黃景源牌不進。推考傳旨。今方捧入。而柑製命下之後。如是違牌。事甚未安。更卽牌招。何如。傳曰。允。
정조 7년
趙興鎭。以禮曹言啓曰。卽接元陵參奉所報。則本陵陵上莎草。自今月二十日以後。別無他頉云矣。敢啓。傳曰。知道。
정조 7년
趙興鎭。以守禦廳言啓曰。摠戎廳草記答曰。知道。軍兵出自本廳。料布責之禁御。何異於楊飯高役。且以行般人事道理言之。本廳形勢。雖曰難辦。事係宿衛。何等莫重。而升米寸綿。不欲拮据。得不顔厚乎。替把中建陽門一百名。以訓局軍依例使用。集春營廣智營。每營各三十名合六十名。自本廳代把。料布三分二。依草記。令御營廳量宜劃送。三分一。自本廳擧行。拮据之方。與諸將臣商確。如無好道理。就議廟堂。從長區處。擧行形止。論理草記。西營軍二十名及東營軍三十名中減十名合四十名。以守廳軍代把。無所不可。初則欲以壯抄。依前徵番之故。只及於本廳。而今則定以京標下作隊立番。到此京標下則一也。鄕軍門則一也。摠廳所行之事。守廳豈可不爲。且其該將臣。與凡文宰有異。其在重宿衛之意。豈云難易。此意言于該廳。亦令指一草記。可也事。命下矣。今因禁御營之停番。有此守摠廳之代直。宿衛體重。不得已變通。則事勢難易。有不可論。謹依聖敎。磨鍊擧行。東營西營各二十名入直。而定爲三番。交替入直。則竝隨率當用軍一百三十六名。本廳屬京標下無料軍中。擇其壯健有根着者。別定哨官。領率輪番。而料布則每名每朔料米七斗及計日布限六朔通計。當爲米三百八十石十二斗。木四同三十三疋五尺。三分二。則依摠戎廳例。禁御兩營中。使之磨鍊輸送。三分一。則自本廳。謹當拮据。以爲接濟之地。依此擧行。何如。傳曰。允。料布三分二。自禁營。就其停番軍料米賞木條中。取來需用。可也。
정조 7년
癸卯十月二十九日辰時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。左承旨入侍。徐有防進伏。上曰。北道綸音。姑勿印刊。上曰。藥房提調入侍。賤臣承命出。與藥房提調徐有隣偕入進伏。上授有隣綸音草曰。卿須持此。往示大臣。問議以來。可也。有隣承命先退。上命承史退。諸臣以次退出。
정조 7년
癸卯十月二十九日未時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書榻敎曰。左承旨入侍。賤臣承命出。與行左承旨徐有防偕入。上命書榻敎曰。承旨前望單子入之。上曰。明日柑製。以圓點設行。仍命書傳敎曰。大提學待開門牌招。上命書榻敎曰。有司堂上入侍。賤臣承命出。與備局有司堂上徐有隣偕入進伏。上曰。北道綸音。大臣以爲如何。有隣曰。大臣皆以爲聖敎辭意。委曲惻怛。有足以感孚人心。北民聽此。孰無歡忻感激之情也云矣。仍命退。諸臣以次退出。
정조 7년
癸卯十月二十九日酉時。上御誠正閣。召對入侍時。參贊官林錫喆。檢校直閣徐龍輔。侍讀官林濟遠。檢討官姜。假注書朴能源。記事官李崑秀尹行任。以次進伏訖。上命讀國朝寶鑑。濟遠讀。自十一卷第三十五編十九板。止第二十六編十一板。讀十二板十三板。龍輔讀十四板十五板。能源讀。自第十六板。止二十板。崑秀讀二十一板。行任讀二十二板訖。上命陳文義。濟遠曰。孝廟正位貳極之初。聖祖手批。以敬守道心四字爲敎。道心卽唐虞授受之要訣。而加一敬字。尤爲眞切。列朝相傳之家法。不越乎此四字矣。寶鑑中聖謨嘉訓。何莫非監法之資。而聖祖此訓。尤有大焉。在殿下法祖宗之道。益加體認。區區之望也。上曰。所陳切實。當體念矣。下番亦陳之。曰。聖祖此敎。以百官章服之無定制。婦女服飾之奢華。有此禁抑之敎。大抵我國章服之制。責賤元無等級。大臣與醫官相混。三司與訓鍊習讀無別。誠爲慨然。雖以婦女服飾言之。奢侈之風。髢髻爲最。一婦人之髻。幾乎中人一家之産。如欲抑奢。當自髢髻始。伏願聖上。益留意於抑奢二字焉。上曰。所陳誠好矣。閣臣亦陳之。龍輔曰。上下番皆已敷陳。臣則別無可以仰達者。而此時新經大亂。故廊廟訏謨。皆是人材之奬拔。城堡之增修。軍糧之積聚也而已。無及於向時圍城之恥矣。大抵人心。雖或警動於已亂之後。而每患姑息於未亂之前。故雖以我朝之所已經者觀之。一有憂虞。輒致渙散。此誠旣往之明鑑。而後來之所當深戒處也。今則昇平日久。人心狃緩。京外禦侮之具。無一可恃。正宜迨此未陰雨之時。預講桑土之策。伏願此等處。亦加留意焉。上曰。所陳甚好矣。參贊官亦陳之。錫喆曰。寶鑑一部。莫非列聖朝嘉言善謨。不敢以一二句語。拈出敷陳。而蓋治法政謨。開卷瞭然。實爲萬世龜鑑之資也。伏願深留聖意焉。上曰。所陳亦好矣。仍命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐直。左副承旨李在學奉命在外。右副承旨林錫喆坐直。同副承旨趙興鎭坐。注書李祖承病一員未差。假注書鄭東觀仕朴能源仕直。事變假注書李德鉉仕。
정조 7년
趙興鎭啓曰。明日冬享大祭齋戒相値。再明日三明日動駕相値。視事頉稟。傳曰。知道。
정조 7년
傳于李得臣曰。左副承旨入侍。
정조 7년
鄭昌順啓曰。來初四日景慕宮冬享大祭親祭祭文。當爲製進。大提學黃景源。待明朝牌招。以爲製進之地。何如。傳曰。允。
정조 7년
鄭昌順啓曰。事變假注書鄭觀輝。時無職名。令該曹依例付軍職。冠帶常仕。何如。傳曰。允。
정조 7년
以香室景慕宮冬享大祭受押單子。傳于鄭昌順曰。親押。
정조 7년
奎章閣待敎前望單子入之。李崑秀落點。
정조 7년
鄭昌順啓曰。大提學黃景源。旣已承牌。弘文提學徐有隣。藝文提學鄭民始。竝卽牌招。以爲同參考試之地。何如。傳曰。允。
정조 7년
傳于李得臣曰。都承旨持此書題。與大提學偕往泮宮。試取以來。
정조 7년
傳于鄭昌順曰。近來旣禁早呈之弊。則雖是柑製。不宜如前速捧矣。必待呼唱。使之先呈。而呼唱則試所承旨。觀勢爲之。不待呼唱。最早投券者。卽地拆封。當該儒生停擧之意。試所承旨知悉。仍以此傳敎。書揭懸題板。雖於中使起立之後。已令史官。與泮長眼同捧券。此意亦令諸生知之。
정조 7년
傳于徐有防曰。軍士房承旨入侍。
정조 7년
傳于趙興鎭曰。召對爲之。監賑使同爲入侍。
정조 7년
傳于趙興鎭曰。京畿監司入侍。
정조 7년
趙興鎭啓曰。京畿監司沈頤之。依下敎來待矣。傳曰。入侍。
정조 7년
徐有防啓曰。卽者雜科入門官來言。雜科覆試。今當開場。而典醫提調鄭一祥。以本職例兼提調事。不爲進參云。卽爲牌招。以爲進去之地。如何。傳曰。然則兵判之兼帶武庫。亦可因其兼帶之遞差。逡巡於本兵乎。戶判事。誠極未安。戶曹判書鄭一祥。從重推考。到今爲此。若當前命。從此禮賓提調之窠。雖有當遞之罪。其將拘此不問乎。此後禮賓提調望。依軍器提調例。戶曹判書參判竝擬受點事。定式施行。
정조 7년
以中官金允謙拿處傳旨。傳于趙興鎭曰。分揀。
정조 7년
趙興鎭。以都摠府言啓曰。今十一月初四日景慕宮冬享大祭時。侍衛不可不備員。而都摠管海溪君。以身病未肅拜。二員未差。守宮寶劍侍衛。無以備員。未肅拜人員及未差之代。令政院稟旨通變。以在京無故人。口傳差出。以爲侍衛之地。何如。傳曰。允。
정조 7년
徐有防啓曰。因都摠府草記。景慕宮冬享大祭時。侍衛不可不備員。未肅拜人員及未差之代。令政院稟旨變通。以在京無故人。口傳差出事。允下矣。都摠管未肅拜。合有變通之道。何以爲之。敢稟。傳曰。許遞。
정조 7년
兵曹口傳政事。以李在簡。花陽君榷爲都摠管。邊得讓爲副摠管。
정조 7년
有政。吏批。判書金鍾秀受由在外。參判趙時俊式暇。參議金憙進。行都承旨鄭昌順進。啓曰。判書金鍾秀受由在外。參判趙時俊式暇。小臣獨政未安。何以爲之。敢稟。傳曰。只出緊任。以李太亨爲校理。任嵂爲楊州牧使。
정조 7년
兵批。判書李𡊠病。參判尹塾未肅拜。參議安聖彬病。參知朴天衡入直進。同副承旨趙興鎭進。以白成一爲南陽監牧官。護軍金㷞。副司果鄭學畊。副司正趙雲行孫克福。竝單付。
정조 7년
傳于鄭昌順曰。科次入侍。
정조 7년
鄭觀輝有頉。代以李德鉉爲事變假注書。
정조 7년
以全羅監司狀啓。兩道貿穀船事。傳于李得臣曰。今日內草記稟處。
정조 7년
傳于李得臣曰。入格儒生。皆令明日來待。
정조 7년
傳于李得臣曰。孟山縣監。口傳差出。
정조 7년
吏曹口傳政事。以金孝眞爲孟山縣監。
정조 7년
李得臣。以內醫院言啓曰。依下敎。關東北關進上藥材中。可以減數者。可以停退者。秩秩區別。別單書入之意。敢啓。傳曰。知道。依此數爻。卽爲行會。可也。
정조 7년
趙興鎭。以戶曹言啓曰。依傳敎。領敦寧金熤十一月朔祿俸。令倉官更爲輸送于西部龍山坊所住處。則以爲負此死罪。冒受常祿。實是私分之所不敢。荐降輸送之恩敎。而又不得祗承。尤增死罪。祿俸又不領受云。何以爲之。敢啓。傳曰。令倉官更爲輸送。
정조 7년
趙興鎭。以司僕寺言啓曰。再明日擧動時。內乘二員。當爲輦輿差備。而兼內乘任嵂。今日政移拜楊州牧使。其代令該曹口傳差出。以爲差備之地。何如。傳曰。允。
정조 7년
兵曹口傳政事。以吳毅常爲兼內乘。
정조 7년
趙興鎭。以摠戎廳言啓曰。本廳草記批旨內。集春營廣智營。每營各三十名合六十名。自本廳代把。料布三分二。依草記。令御營廳量宜劃送。三分一。自本廳擧行拮据之方。與諸將臣商確。如無好道理。就議廟堂。從長區處。擧行形止。論理草記事。命下矣。集春營廣智營各三十名入直。而定爲三番交替。則倂隨率當用軍。爲一百九十六名。每名米七斗計日布。通計六朔料布。則米五百六十石零。木五同四十四疋內。三分二。米三百七十三石零。木三同四十六疋。依下敎。自御營廳輸送。三分一。米一百八十六石零。木一同四十八疋。自本廳。以支放條量宜推移。磨鍊充給計料。而與諸將臣商確。則訓鍊大將臣具善復。以爲軍兵料布之變通。一番創開。則永爲規例。不可不詳審。摠廳旣無軍布名色。則毋論多寡。貿市需用。事面終涉苟艱。且關來頭之弊。自前各軍門有事。則請得關西之遼軍木。嶺南之射軍木。古例非止一再。今此各營宿衛入直軍之給布。事體不輕。關西計尺作同木。其數甚多。稟議廟堂取用。料條。自本廳支放中推移放下。事甚便宜云。禁衛大將臣李敬懋。與訓鍊大將意同云。御營大將臣李柱國。與臣意別無異同。而訓禁兩將臣收議雖如此。以臣淺見。旣以自臣營拮据爲定。則些少軍木。有不敢仰請。故就議廟堂一款。不爲擧行之意。敢啓。傳曰。知道。軍布事。更與守廳。相議草記。
정조 7년
李得臣。以義禁府言啓曰。頃日前都承旨沈豐之所啓內。嶺南御使沈基泰所奏擧條中。以爲壬寅年慶尙左水使。卽具敍五。而誤以金海柱書啓。以具敍五改付標之意仰達。而批旨。以今何改付標耶。置之可也爲敎。仍又下詢其査出者。何樣頉乎。基泰。以色吏私反作仰達。批旨。以依爲之。金海柱罪名蕩滌可也。書出矣。慶尙水使現告一款。何以爲之事。批旨內。其時擧條批答。必是注書誤書之致。當該注書拿處。具敍五事。御史所奏。終欠別白。該府往復御史。文移該道。詳細指一草記事。命下矣。以擧條內辭意。往復御史。文移該道。則御史沈基泰。以爲賑倉租四十石零。壬寅色吏。自下幻弄。仍爲私反。故請勘前水使。而書啓中具敍五。誤錄金海柱云。慶尙監司李秉模牒報。以爲左水營賑倉監色等招辭內。壬寅秋捧時。時値歉荒。舊還中巡營句管別會租。及水營句管藥丸租。合四十石六斗。無路收捧。仍爲私反。而其時水使。卽具敍五云矣。御史之言。道臣之報。俱以爲其時水使。卽具敍五云。敍五之色吏。反作不能照察之罪。在所難免。拿問處之。何如。傳曰。允。
정조 7년
癸卯十一月初一日巳時。上御誠正閣。左副承旨入侍時。左副承旨李在學。假注書朴能源。記事官李崑秀尹行任。以次進伏訖。上曰。兼春秋入侍。賤臣承命出。與兼春秋金健修偕入進伏。上命健修馳往泮宮。柑製赴擧儒生擧案及試券。收取以來。上謂在學曰。爾今遠出。甚爲悵然。監賑之事。一以委之。須悉心奉行也。仍命先退。下敎曰。左承旨入侍。賤臣承命出。與行左承旨徐有防偕入進伏。上命書傳敎曰。閣臣時任。只有一員。待敎前望單子入之。待下批牌招察任。仍命退。諸臣以次退出。
정조 7년
癸卯十一月初一日巳時。上御誠正閣。召對。監賑使同爲入侍時。檢校直提學徐浩修。參贊官李得臣。監賑使李在學。侍讀官林濟遠。檢討官姜。假注書鄭東觀。記事官李崑秀尹行任。以次進伏訖。上命書傳敎曰。嶺東九郡進上蔘料。旣命限一年蠲減。嶺西諸郡。亦許分數停退。其他藥材。宜無異同。令內醫院。就其所供數爻。可以減數者。可以停退者。秩秩區別草記。北關藥材。亦準此爲之。待下批。令廟堂。行會兩道監司處。在學曰。臣於日前。以賑穀二萬石分劃事。陳達蒙允矣。續聞北關民情。且考列邑穀簿。則見在之穀。不能當民口之半。賑還種子。萬無繼巡之望。其勢不得不有移粟之擧。而北關。則取用南關之外。更無他路。若待北穀盡分後。始運南穀。則不但有緩不及事之慮。且聞海路風勢。二月以後則行船尤難。必於歲前裝發。然後可保無憂云。前所請得二萬石。先以南關交濟久置條正皮穀。參半區劃。俾得卽速裝運。而南關民事。亦無異於北關。勿論嶺南與兩西穀物。從優劃給。趁卽運致。以爲南北關推移取用之地。何如。上曰。依爲之。今年嶺南。未可遽議。海西穀事。聞其道伯。亦有商量云。此則從當有區處之道矣。出擧條在學曰。北商之轉販土産。實係生理。況値設賑之時。尤急通貨之道。向日道臣。以勿爲徵稅。有所仰達。誠爲北商之幸。而曾聞沿路官府。每有操縱執留減價勒買之弊。北商之不得出來。專由於此云。道臣下去後。想已申飭。而勿論閫邑郵鎭。如或復有此弊。則隨現重繩之意。出擧條嚴飭。何如。上曰。依爲之。豈云守法。皆是射利。雖在常年。理宜申飭。況値此時。尤可嚴戢。監賑使下去之後。另加審察。無論閫邑郵鎭。從所聞狀聞論罪。先以此意。令廟堂謄關嚴飭。可也。出擧條在學曰。每當設賑之時。有三色奴婢。許贖補賑之例矣。若有納穀願贖者。則今番亦依例許施空名帖。則前道臣所請得一千張。聞已成帖下去。就此數中量宜分用。而如或不足。則更爲狀請取用。何如。上曰。依爲之。出擧條在學曰。北路撥報。關係甚重。而近來稽緩忒甚。當此設賑之時。若有遲滯之弊。則時急民事。易致愆期。嚴飭沿路各撥。必遵一時三十里之式。復或如前稽滯。則當該地方官。狀聞論罪之意。分付三道道臣。何如。上曰。依爲之。出擧條在學曰。訓戎僉使瓜遞之代。纔已差出。而本鎭民戶不少。賑政方始。此時遞易。誠爲可悶。前僉使李㷜。限畢賑姑爲仍任。何如。上曰。依爲之。出擧條命承旨讀宣諭訖。上曰。監賑使先退。上曰。京畿監司入侍。賤臣承命出。與沈頤之偕入進伏。上曰。六路告歉。而畿甸則以卿在之故。予不爲憂矣。上曰。熊患。近則止息乎。頤之曰。稍息云矣。上曰。有所奏事乎。頤之曰。各處屯穀。竝皆移劃本道事。曾已筵達蒙允。隨其所捧。今方捧留。此外又有道內邸人役價及今番劃得大同雜費條。可以從便貿得者。其價約爲一萬兩。而關西米價。移送惠廳之後。價本無他覓得之道。若自賑廳。竝皆給價貿取。留作常賑穀。事合便穩。下詢廟堂處之。何如。上曰。不必詢問後處之。依卿所奏爲之。可也。出擧條頤之曰。道內還穀停退。爲八萬九千餘石。而當捧之數。竝餉還爲二十三萬餘石。當此荐饑之時。還戶比前必倍。雖傾庫盡分。實無排巡之路。而嗣歲之憂。不可不念。留庫條五萬餘石。不敢爲犯用之計。今番劃得江都米一萬石及大同米一萬石。折租二萬五千石內。就其中除出賑資。竝牟麥半留條三萬餘石。添補磨鍊。則比今春分給。不足猶爲三萬餘石。顧今六道民憂。若是孔棘。臣每登筵席。冒陳渴悶之狀。上貽憂勤之念。誠萬萬惶悶。而第有一事可以方便者。摠廳保還及禁御兩營留還。竝許代捧。皆是明年分給民間。還作餉穀之物。今若移送本道。均分於應受各邑。以爲明春添還之資。而待秋還作本米。輸納本所。則名雖錢還。與立本有異。直以當初所捧五兩之數。還給民間。則民必樂從。但各營門。每以捧留爲難。而旣以本錢分給。則不可比論於移轉米。雖以本錢收捧。捧留一款。毋得擧論。分給成冊。修送各該所。自該所。依例直爲收捧。則該營。亦無持難之事。而有不敢擅便。敢此仰達矣。上曰。依爲之。出擧條頤之曰。賑邑尙未抄饑。賑資之預先陳請。雖甚惶悚。穀物騰貴。貿遷漸難。若早爲經紀。實無措辦之勢。空名帖。限七百張。及今請得。以爲換穀之地。恐合事宜。下詢廟堂處之。何如。上曰。數不夥然。不必稟處。依卿所奏。令該曹。後日政成給。可也。出擧條頤之曰。楊州牧使兪彦鉉。以其身病。屢次呈狀乞遞矣。荒年災邑。失此熟手可悶。故調理察任之意。連爲題送。而今其病情。尙此沈劇。捧糴等節。不能自力云。實恙旣若此。則本邑民事。誠有委屬之慮。今不可一向强迫。楊州牧使兪彦鉉。罷黜。何如。上曰。改差。可也。出擧條上曰。檢校直提學先退。上曰。侍讀官以下進前。濟遠進讀國朝寶鑑三十七編第十一板。自元年春正月。止十三板仍賜藥物。進讀十三板。自命竄金自點。止十四板餘竝勿拘從之。得臣進讀十四板。自六月。止十五板陞二品。東觀進讀十五板。自淑陵參奉陳翊聖上疏。止賜皐比。行任進讀十五板。自忠淸道觀察使金慶餘臨發進六漸疏。止上嘉納。崑秀進讀十五板。自旱蝗。止疎決庶獄。上曰。各陳文義。濟遠曰。孝廟初服。以疏箚之溢美者。勿爲捧入之意。下敎于政院。溢美之疏。旣命勿捧。則切直之言。可想優納。就以名臣奏箚見之。其言類多剴切。間有自敵以下所不堪之言。聖祖容諫之德。眞卓絶矣。後世以來。人事自然勝。而生梗峭直之言。寥寥未聞。臣等亦有同浴之嫌。而近來章疏。雖在遇災求言之日。贊揚之意。每多於陳戒之語。時風世態。誠爲可悶。伏願聖明。深留意於砥礪濯磨之方焉。上曰。好矣。曰。以此段見之。則水車之制。聖祖已頒布於八道兩都。而下民愚迷。不能遵行。仍以廢閣之矣。今又申明造水車之制爲好。係是勸農之政。敢此仰達矣。上曰。好矣。上曰。輪對官入侍。出榻敎賤臣承命出。與吏曹佐郞李集斗。活人別提金元甲。內資奉事李亨權。內瞻奉事黃基玉。宗簿直長徐有豐偕入進伏。上曰。各陳職姓名。可也。集斗進伏。奏職姓名訖。上曰。有所懷乎。集斗曰。無有矣。元甲進伏。奏職姓名訖。上曰。有所懷乎。元甲曰。無有矣。亨權進伏。奏職姓名訖。上問職掌。亨權曰。油淸色矣。上問遺在。亨權曰。眞油四石八斗。淸蜜一石矣。基玉進伏。奏職姓名訖。上問職掌。基玉曰。沙木色矣。上問遺在。基玉曰。醋遺在二百三十一石。上曰。有所懷乎。基玉曰。無有矣。有豐進伏。奏職姓名訖。上曰。有所懷乎。有豐曰。無有矣。上曰。楊州牧使兪彦鉉改差。出榻敎上曰。輸對官先退。集斗等退出。上曰。政官牌招開政。出榻敎上命書傳敎曰。此時畿甸災邑守令。不可暫刻曠官。楊州牧使未差之代。無論文武。今日政各別擇差。待下批。使之當日辭朝。因命退。承史以次退出。
정조 7년
癸卯十一月初一日午時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。無論節製柑製。凡於泮製。若無通方外之特敎。只以圓點生赴試。係是見行之成憲。而今日柑製。忽以到記赴擧。此前所未有之擧。聞是館吏誤傳云。而藉令誤傳。本館之不見文跡。但憑口傳。輕先有此混赴之事者。大是不察。而旣許到記赴擧。則下齋四學之生。又何無端拔之乎。以此以彼。本館擧行。萬萬駭然。當該大司成。爲先從重推考。昨日坐直承旨。亦爲推考。又命書傳敎曰。不過微眚。方責來效。前營將金㷞罪名。今姑蕩滌。上命書諭咸鏡道南關北關大小士民綸音曰。王若曰。逖矣北路之人。睠玆關北一路。王跡所基。仙寢所奉。卽我家豐沛之鄕也。自在我列朝。眷顧子惠之政。輒先於玆土。身蠲夫里之布。田減什一之租。隆恩厚澤。與天無極。逮予寡昧。嗣服以來。唯先志是承是述。蚤夜一念。常勤北顧。咨爾北路黎庶。尙有以知予意。諒予心也。大抵本道。距京師幾千有餘里。地接兩春之界。天設五嶺之險。健兒比於朔方。良馬同於冀北。民之質矣。俗尙敦厚。行不齎糧。隣有分粟。第其土地。素稱磽确。生理本自貧窘。旣無三南稻絮之美。又乏兩西財貨之饒。其穀則黍粟菽麥。而多歉少稔。其産則髢葛茸蔘。而少利多害。朝家雖勤於懷綏。官吏多失於撫摩。所以前後軫恤者。諒繇於是。矧玆今年。極備爲災。自夏徂秋。未見數日之曝。惟峽及野。絶稀一穎之收。膏沃之壤。間或垂黃。斥鹵之地。幾乎無靑。錢鎛不庤。甔石無嬴。甚至橡栗俱病。菜僅不熟。携筐采采。猶患啼飢。顚連之形。若不保朝夕。十萬生靈。幾何不至於盡劉。噫嘻。惟予否德。誠未格天。天之降災。豈曰無自。售實在予。民則何辜。噫。歉歲賴活。亶資貿遷有無。本道則兩關來往。只是一條路耳。疆界絶遠於諸道。飛輓最艱於相須。號呼而憐之者誰歟。頷顑而察之者誰歟。敝褐能蔽體歟。糜粥能糊口歟。向在丙年之歉。略施恤隱之政。以救汝濱死之命。誰意今日。値此大無。使吾北民。重罹饑饉也耶。顧今六道告災。殆至應接不暇。每念北民。尤安忍忘諸。若係拯救之策。有不容少緩。監賑之使。出自近密。按節之臣。取其聲績。勅令刻日往赴。且撫且賑。嗟我北民。庶可因是獲奠歟。至于蠲貸。尤屬急務。舊還餉。尤甚之次稍實邑。竝行停退。新還餉停退。則尤甚邑尤甚社里折半。尤甚邑之次社里之次邑尤甚社里三分一。尤甚邑稍實社里之次邑之次社里稍實邑尤甚社里四分一。之次邑稍實社里稍實邑之次社里五分一。稍實邑稍實社里六分一。代捧則尤甚邑折半。之次邑三分一。稍實邑四分一。南北關大同布。尤甚邑尤甚社里折半。之次社里及之次邑尤甚社里三分一。之次社里四分一。限一年停退。南北關內奴婢宮房奴婢寺奴婢貰米布錢雜物及役價。南關各邑三手軍布。竝限一年蕩減。南北關度支所納蔘布。南關所儲備局句管奴貢米。營邑月課米御甲冑價布。竝留補賑資。南關船稅錢。劃給貿鹽。南北關每朔朔膳及三名日物膳方物。限明秋停止。本宮別差所管。海戶所納。各等進上。亦限明秋停減。賑穀幾萬石。見方略綽排劃。而奴婢貢一事。最爲爾等痼弊。以是予誠不忍過費。別儲內需一庫。名曰補民。蓋爲吾民水旱之備也。他路補賑。尙且發帑。矧乎若錢若布。皆出於爾等。爾等方塡溝壑。予其可不知恤乎。今下錢三千緡。布三百匹。以補原賑外別巡之需。惟玆之惠。曷足以救得屢十州饑氓。御膳御服之竝命補賑。亦非謂此物足以飽爾腹煖爾體也。良以投醪於河。人未必盡醉。所貴者心。又若慈殿慈宮進獻。非予之所敢擅停。而謹遵慈旨。竝許停免。咨爾北民。知此乎否。外此接濟之方。更命監賑使及道伯。隨所見馳聞。續當就此採施。嗚呼。苟利於民。肥膚何惜之敎。卽吾先王之詔敎予小子。而銘在心曲者。不敢斯須或忽。曩也爲南民誦之。獨於北民。不之然乎。嗚呼。爾等欲居則無穀可食。欲散則無地可歸。其勢誠窮。而其情誠可哀也。苟使爾等。散而可活。則予豈拘汝縶汝。而不令其散哉。顧今嶺東飢。畿甸飢。兩湖亦飢。雖散。散且焉之。爾且往而誰爲之食以哺爾。爾且往而誰爲之室以處爾。計將轉輾漂流。以底于死亡而後已。與其之也而竟不免死。曷若守此而以冀其生乎。國家之儲積雖乏。尙可以分賑。尙可以排還。無依者付賑。有土者受還。姑且忍耐。挨過來春。天其或者不棄我民。貽我來牟。則餓者可飽。病者可甦。爾等須各詳念。自擇於斯二者。玆將察眉之意。誕宣敷心之諭。爾等有恃無恐。另圖奠居。庸慰予宵旰之念。逖矣北路之人。仍命出正書朝報。上命退。諸臣以次退出。
정조 7년
癸卯十一月初一日申時。上御誠正閣。科次入侍時。大提學黃景源。弘文提學徐有隣。藝文提學鄭民始。行都承旨鄭昌順。對讀官林濟遠姜李崑秀尹行任。假注書鄭東觀。記注官車衡衢金健修。以次進伏訖。上曰。柑製事。何爲而如許錯誤乎。昌順曰。聞是館吏誤傳之致云矣。上曰。何有到記生獨赴節製之例乎。上曰。都承旨先退。往校書館監印。上曰。左承旨入侍。出榻敎賤臣承命出。與左承旨徐有防偕入進伏。上曰。下直守令入侍。出榻敎賤臣承命出。與楊州牧使任嵂偕入進伏。上命有防讀宣諭訖。上曰。楊州牧使先退。上命景源進前考券。命有隣民始分考。自天字軸。至九寒盡考訖。上曰。主文書等出榜。仍拆榜。上命書傳敎曰。柑製居首生員鄭東愼賜第。便成法典。些少違格。在所當恕。旣已拆名。依例直赴殿試。之次進士洪義浩。直赴會試。之次進士李丁運。進士任弘常。次上進士李太源李國昌。生員朴猷煥。紙筆墨考例施賞。上曰。諸試官先退。上曰。坐直承旨入侍。賤臣承命出。與右副承旨林錫喆偕入進伏。上命書傳敎曰。注書李祖承。令該曹口傳還付翰林。待開門牌招入直。因命退。承史以次退出。
정조 7년
行都承旨鄭昌順齋宿。行左承旨徐有防齋宿。右承旨李得臣齋宿。左副承旨李在學奉命在外。右副承旨林錫喆齋直。同副承旨趙興鎭齋直。注書二員未差。假注書鄭東觀齋宿朴能源齋直。事變假注書柳仕。
정조 7년
傳于鄭昌順曰。軍士房承旨入侍。
정조 7년
鄭昌順啓曰。明日大駕詣景慕宮。入齋室後。王大妃殿惠慶宮問安。何承旨進去乎。敢稟。傳曰。右副承旨進去。
정조 7년
鄭昌順啓曰。合辭方張之時。兩司無詣臺之員。事甚未安。除在外疏批未下雜科進去外。呈告人員。竝卽牌招。何如。傳曰。允。
정조 7년
以親押時寶劍單子。傳于鄭昌順曰。以明日受點人仍用。
정조 7년
鄭昌順啓曰。明日景慕宮親祭動駕時。承旨當爲備員齋宿。而左副承旨李在學。奉命在外。合有變通之道。何以爲之。敢稟。傳曰。待承宣鍊熟更稟。
정조 7년
以執義李福徽牌不進罷職傳旨。傳于趙興鎭曰。只推。
정조 7년
傳于趙興鎭曰。摠管有闕之代。令該曹口傳差出。
정조 7년
以副摠管望單子。傳于趙興鎭曰。前望單子入之。
정조 7년
趙興鎭啓曰。事變假注書李德鉉。時無職名。令該曹依例付軍職。冠帶常仕。何如。傳曰。允。
정조 7년
摠管前望單子入之。尹塾落點。
정조 7년
李德鉉有頉。代以李鼎德爲事變假注書。
정조 7년
傳于趙興鎭曰。發遣吏郞。淸齋與否。摘奸以來。
정조 7년
吏曹口傳政事。以嚴璹爲分內局提調。
정조 7년
趙興鎭啓曰。事變假注書李鼎德。時無職名。令該曹依例付軍職。冠帶常仕。何如。傳曰。允。
정조 7년
李鼎德有頉。代以柳爲事變假注書。
정조 7년
傳于趙興鎭曰。不過徵事。前判書鄭尙淳。前參判洪良浩。前參議鄭啓淳。竝敍用。
정조 7년
以訓鍊都監斥堠伏兵摠數單子。傳于趙興鎭曰。斥堠減七處。伏兵減三處單子。更爲修正入啓。當此冬節。斥堠軍兵之絶頂呵凍。在所軫念。晝給饒氣次。夜給饋粥次。而此後冬節經宿。雖無下敎。自各該營。依此定式擧行。擧行形止。臨時草記。卿營及他營。竝須知悉。
정조 7년
趙興鎭。以備邊司言啓曰。卽因全羅監司趙時偉兩道貿穀船各持可據公文事狀啓。有今日內草記稟處之命矣。取見其狀本。則以爲謹依傳敎。今方發關於船泊各邑。東北兩道貿穀船。勿令禁斷。而緣此貿遷。開它和買。諸處商賈。依前輻湊。則本道沿民。其將無穀後已。使兩道行商之船。各持可據公文。交付於所到地方。若均廳掌標之例。則其他米商。雖欲混同潛買。其勢末由。令廟堂稟旨。分付爲請矣。荒歲捧糴之時。慮其穀物之出境。守土之臣。禁其買賣。不是異事。今此道臣所請。亦出於各爲其民之意。而通工易商。生理之所不可廢者。貿遷有無。荒政之所不可已者。道臣則只爲一方。而朝家則均視諸路。貿遷相資。有非朝令之所可禁者。且況營邑之送船販貿。其數無多。而生穀之路。專在於米商船隻之流通往來。如値災年。特免其米船之稅。以廣其通商之路。旣多已例。今若只憑公文。不許私貿。則有非交易共濟之義。一依前關擧行之意。分付。何如。傳曰。允。
정조 7년
趙興鎭。以備邊司言啓曰。湖南綸音。趁今二十日使之遍頒列邑。果已如期印布乎。令廟堂。問于完伯草記事。命下矣。謹依傳敎。關問該道矣。卽見全羅監司趙時偉牒報。則以爲綸音冊印頒之節。有不容晷刻遲滯。故罔夜入梓。星火印出。七千九百四十件。一一頒送形止。今二十日已爲馳啓。而各邑。多有加數請印之報。故九百十二件。又爲印給。計其頒布之數。合爲八千八百五十二件。而列邑各面各里頒給布諭形止。今方次第報來云矣。敢啓。傳曰。知道。
정조 7년
趙興鎭。以兵曹言啓曰。明日景慕宮擧動時。本曹堂上守宮及侍衛導駕。當爲備員。參判有闕之代。令該曹。以在京無故人。口傳差出。待下批牌招進參之地。何如。傳曰。允。
정조 7년
吏曹口傳政事。以任希敎爲兵曹參判。
정조 7년
趙興鎭。以都摠府言啓曰。新除授副摠管尹塾。時無職名。令該曹口傳付軍職。以爲肅謝之地。何如。傳曰。允。
정조 7년
趙興鎭。以訓鍊都監言啓曰。今十一月初三日景慕宮擧動時。建陽門西營兩處入直禁衛軍兵。以訓局軍兵。替代入直。還宮後還入直事。兵曹節目。啓下矣。建陽門軍一百名。把摠李栢然。哨官姜守性。旗牌官吳光翊。西營軍四十名。哨官李鼎勳率領。與禁衛軍兵。替代入直。而還宮後還入直之意。敢啓。傳曰。金虎門入直軍四十名。弘化門入直軍三十名除出。別定出番長官。率領入直。貳極建陽門把守。以此七十名中別定將校。嚴飭分把。西營則入直鄕軍五名除留。本局出番軍使用一款。特爲除之。以除本局軍疊役之弊。蓋以鄕軍停番不遠。有此闊挾之擧。卿其知悉。臘享經宿。亦用此例。可也。
정조 7년
趙興鎭。以訓鍊都監言啓曰。依草記批旨。金虎門入直軍四十名。弘化門入直軍三十名除出。出番把摠李栢然。哨官姜守性率領。待標信入直於貳極門建陽門把守。以此七十名中。別定旗牌官吳光翊。嚴飭分把。斥堠伏兵單子。更爲減數書入。而晝療飢夜饋粥之意。敢啓。傳曰。知道。
정조 7년
趙興鎭。以禁衛營言啓曰。今十一月初三日景慕宮擧動時。依兵曹啓下節目。銅龍門西營兩處入直將官軍兵等。以訓鍊都監砲手。待標信替把。外營各處入直將官軍兵。依例除標信出用。而新營入直騎士。待標信出用。初四日還宮後。竝還入直之意。敢啓。傳曰。知道。銅龍門西營入直軍替把事除留事。竝依訓局草記。施行。
정조 7년
趙興鎭。以禁衛營言啓曰。明日景慕宮擧動時。西營入直軍替把事。訓局草記批旨。西營則入直鄕軍五名除留。本局出番軍使用一款。特爲除之事。命下矣。宮墻外當夜兩歧巡邏。如非二十名軍。則無以分排。何以爲之乎。敢啓。傳曰。然則二十名除留。
정조 7년
趙興鎭。以摠戎廳言啓曰。本廳草記批旨內。軍布事。更與守廳相議草記事。命下矣。往復相議。則守禦使臣鄭民始。以爲本廳軍布。則已有措置者。別無更爲請得之事云。臣營形勢。雖曰凋殘。今此宿衛軍兵之未滿二同朔布。豈至於仰煩陳請乎。謹當從便拮据。以爲接濟之意。敢啓。傳曰。知道。一番草記。輒經一宿。卿豈短文而然乎。不卽聞知而然乎。雖曰短文。豈不做數行吏文。又或不卽聞知。鄕營紀律。可謂蔑如。此後惕念擧行。可也。
정조 7년
癸卯十一月初二日辰時。上御宣政殿。親押入侍時。行都承旨鄭昌順。行左承旨徐有防。右承旨李得臣。右副承旨林錫喆。同副承旨趙興鎭。假注書鄭東觀朴能源。記注官金健修。記事官尹行任。檢校直閣徐龍輔。待敎李崑秀。以次進伏訖。上曰。昨日科榜事。何也。昌順曰。臣不能檢察。不勝惶恐矣。有防曰。政院啓辭。不善爲之矣。上曰。散齋二日乎。有防曰。然矣。上曰。昨日守令遭故狀來到。則緣何不入乎。錫喆曰。若値齋日。則凡係刑殺文書。不敢捧入矣。上曰。喪故。與刑殺判異。有何不可入之義乎。上曰。到配狀啓。何不入乎。昨日坐直承旨。誰也。錫喆曰。臣果坐直矣。上曰。昨日以今日侍衛事。有下敎。何不擧行乎。有防曰。臣忘未擧行。極爲惶悚矣。上曰。左承旨素諳院中事。而猶不免此。他尙何說。仍下敎曰。都承旨左承旨。專意察飭院中事。可也。命有防書傳敎曰。雖有情理之難捨。而暫時來參。有何不可。進幣瓚爵官望。勿爲改付標。行吏曹判書金鍾秀。從重推考。使之趁卽來會。上親押訖。下敎曰。入格儒生入侍。賤臣承命出。與入格儒生鄭東愼洪義浩李丁運任弘常李太源李國昌偕入進伏。上命以次進奏姓名居住訖。命先退。仍命承史退。諸臣以次退出。
정조 7년
癸卯十一月初二日巳時。上御誠正閣。軍士房承旨入侍時。同副承旨趙興鎭。假注書朴能源。記事官李祖承尹行任。以次進伏訖。上命書榻敎曰。明日出宮門路。以協陽門爲之。仍命退。諸臣以次退出。
정조 7년
癸卯十一月初二日未時。上御誠正閣。承旨入侍時。行左承旨徐有防。假注書朴能源。記事官李崑秀尹行任。以次進伏訖。上曰。預備翰林入侍。賤臣承命出。與預備翰林李祖承偕入進伏。上曰。玉堂應製試券。盡入乎。知入。賤臣承命出。回奏曰。應製試券。盡爲進呈云矣。上曰。軍士房承旨入侍。趙興鎭進伏。上命有防先考抄啓文臣試券。次考應製試券訖。仍命藥房提調徐有隣。藝文提學鄭民始。都承旨鄭昌順入侍。賤臣承命出。與徐有隣鄭民始鄭昌順偕入進伏。上命崑秀讀抄啓試券訖。謂昌順曰。抄啓諸作。何如。昌順曰。表文之絶。久矣。今觀抄啓試券。表文可謂復古矣。上命退。諸臣以次退出。
정조 7년
癸卯十一月初二日初更。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。通禮差出。何其多也。知入。賤臣承命出回奏。以動駕時所經門路爲七。故通禮。每門各出二員。又加出預備二員云矣。上曰。吏曹郞廳。馳往景慕宮。諸執事。淸齊與否。摘奸以來。賤臣承命出傳。未及回奏。上命退。諸臣以次退出。
정조 7년
行都承旨鄭昌順隨駕宿。行左承旨徐有防隨駕宿。右承旨李得臣隨駕直。左副承旨李在學奉命在外。右副承旨林錫喆隨駕宿。同副承旨趙興鎭隨駕直。注書二員未差。假注書鄭東觀隨駕宿朴能源隨駕直。事變假注書柳仕。
정조 7년
鄭昌順啓曰。進幣瓚爵官行吏曹判書金鍾秀。特敎催促之下。謂有親病。終不上來。親享隔日。進幣瓚爵官。尙未備員。揆以事體。極爲未安。從重推考。何如。傳曰。允。
정조 7년
傳于趙興鎭曰。時原任大臣備局有司堂上入侍。
정조 7년
徐有防。以守宮奎章閣檢校提學意啓曰。夜間閣內無事之意。敢啓。傳曰。知道。
정조 7년
趙興鎭。以禁衛營言啓曰。依草記批旨。西營入直鄕軍四十名內。二十名除留。元入直將官率領。使之警巡。二十名。待標信出用之意。敢啓。傳曰。知道。
정조 7년
癸卯十一月初三日辰時。上詣景慕宮。擧動入侍時。行都承旨鄭昌順。行左承旨徐有防。右承旨李得臣。右副承旨林錫喆。同副承旨趙興鎭。假注書鄭東觀朴能源。記事官李祖承尹行任。檢校直提學鄭民始。檢校直閣徐龍輔。待敎李崑秀。以次陪從。上具遠遊冠絳紗袍。乘輦出弘化門。宗親文武百官。俱以朝服祇迎後。以次侍衛。至於義洞前路。命行任。以入侍之意。傳諭于領府事祇迎班。行任。以金尙喆意。回奏曰。謹當如下敎云矣。上仍詣景慕宮。入齋殿。改具冕服。詣版位。行再拜禮後。詣廟內奉審。仍詣省器位。省器如儀後。還齋殿。至省牲時。上改具遠遊冠絳紗袍。詣省牲位。省牲如儀後。還御齋殿。仍下敎曰。時原任大臣備局有司堂上入侍。賤臣承命出。與領議政鄭存謙。右議政李福源。領府事金尙喆。判府事徐命善鄭弘淳李徽之。左參贊金華鎭。行副司直徐有隣徐浩修。吏曹參判趙時俊偕入進伏。尙喆等進前曰。日氣漸寒。聖體。若何。上曰。一樣矣。上曰。今日別無他事。而卿等旣已入來。完伯狀啓。見之。可也。上曰。湖南貢獻藿鰒等屬。自邑進上者甚少。自營邸貢獻者甚多。若除自邑進上。則其數甚少。惡在其除減之義耶。有隣曰。營邸貢獻。殆甚京貢。以儲置米會減。此則有難除減。若令除減。則營邸輩皆失利。至如自邑進上。或有弊於海民。此則除減。似好矣。上曰。卿言如此。時原任之意。何如。尙喆等曰。自上特爲除減者。蓋出爲民蠲惠之意。臣等不勝欽仰。凡係除減之道。似不可以營邸之失利。有所持難矣。福源曰。此非朝廷之所知。只當持大體矣。有隣等曰。營邸失利。則完營作一弊局。豈不難乎。弘淳曰。湖南之弊。專由營邸。罷之無妨矣。命善曰。營邸之失利。有不可顧。一年停退。似好矣。上曰。然則營邸貢價。今年不爲上下。以尤甚邑大同蕩減。好矣。存謙曰。向來湖南物膳。朔膳停減之命。寔出我聖上災歲蠲恤之至意。孰不感聳。今見道臣狀本。條列邸邑一年分排之物種。就其中若議其當減者。則邑當之停蠲。似有及民之惠矣。上曰。右相之意。何如。福源曰。德音已頒於營邑。設有些少掣礙。有不足恤。大體損於上。則終必益於下。道狀中邑當邸當之說。不必區別於存減之間矣。上曰。原任之意。何如。尙喆曰。右相所奏。大體誠然。但此蠲恤之德意。必欲實惠之及民。則已受價之數少營邸。不必混被曠蕩之典矣。命善曰。勿論邸當邑當。若以價米之先下爲拘。則停退一年。亦足爲及民之惠矣。弘淳曰。當初停減之命。旣出恤民之德意。則何可以營邸之不便。有所拘礙乎。徽之曰。綸音已頒。莫不欽仰蠲恤之德意。道啓中邸當者。未知其拘礙之如何。而至於邑當。則似有實惠之及民者矣。上曰。有司堂上。次次陳之。華鎭曰。當初綸音中。旣以營邸應貢外。取於民者。有所下敎。則只減各邑所當封之物種。恐無不可矣。有隣曰。營邸辦納。便同京作貢。在前方物停免之時。京作貢皮物。則以貢人有弊。陳達封進。便成已例。恤貢之擧。京外一般。此而倂停。恐難輕議。只從各邑所封進者而蠲免。則惠自及民矣。浩修曰。營邸備納之物種。則旣已受價之後。今雖蠲減。恐無民間之實惠。而反爲邸人之弊端。只就各邑擔當條中。量宜停減。則似有益於海民矣。時俊曰。道啓中邸當物種。便同京貢之已受價者。雖令蠲免。惠難歸民。只以邑當者。議其除減。似好矣。上曰。向者綸音中。營邸應供外。取諸民者。道臣酌量區別存減狀聞之意。已有分付矣。觀此狀辭。邸當者多。而邑當數少。今欲只減邑當。則殊非蠲除之意。竝減邸供。則添一貽弊之端。停仍間諸議之矛盾。各有所見。然朝令不可不信。亦宜但存大體而已。本道朔膳物膳。無論邸當邑當。竝令全數停止。仍自廟堂。以此意嚴飭道伯。使之從長酌定。添補賑資。以爲邸邑俱便。民亦得以均霑實惠之地。可也。出擧條上曰。今年廟謨。專以蠲減爲主。果有及民之惠乎。然而實惠之下究。惟係於監司守令矣。尙喆曰。人皆有一段秉彝之性。任牧民之責者。苟非有大無良。孰不惕念奉行。而民雖至愚。亦豈不知深仁盛澤乎。天監孔昭。貽我來牟之惠。臣以是卜之矣。上曰。卿等今適入來。又有可問之事矣。予近聞路傍。或有棄孩云。此甚慘然。如此等類。賑廳之所次知乎。存謙曰。然矣。上曰。凶年饑歲。吾民之無告者。孰非不忍者。而若其最可矜者。童稚也。彼丁壯。猶可爲人傭保。以糊其口。而至於道傍遺棄之類。荒歲行乞之兒。若非朝家之救濟。誰可告訴。此誠仁人之所惻怛者。如使爲司牧者。恝然不恤。則惡在其爲民父母之義也。宋有廣濟院。明有育嬰社。此莫非爲此輩設。而我朝之活人惠民兩署。蓋亦爲此。然九重深邃。無由目覩。此正所謂焉得人人而濟之者。惟在有司之申明檢察耳。尙喆等曰。聖敎及此。眞孔聖所謂一言興邦者。實爲國家生靈之福矣。存謙曰。大哉。王言。此足見如傷若保之至意。而字幼恤孤。亦在救荒條矣。有隣曰。此實聖德事。雖周文恤四之政。蔑以加矣。上曰。卿等之意。旣無異同。令有司爛商著爲節目。頒布中外。傳各永久遵行。可也。有隣曰。幼孩不可無限年之制矣。上曰。此在卿等講究參量之如何耳。仍下敎曰。都承旨入侍。鄭昌順進伏。又命有司堂上進前。仍下敎曰。今此字恤之議。別無異見乎。華鎭曰。此誠仁政之本。凡在群下者。孰不欽承耶。第幼孩之不能食者。得乳使哺。尤好矣。上曰。卿言然矣。上曰。宮司入侍。權以經進伏。上曰。幾日一次奉審乎。以經曰。五日一次矣。昌順曰。臣於進圭事。有區區微見。敢此仰達矣。凡自上所御之物。雖尋常物種。官員之躬親進排。乃所以重事體也。至於進圭。事體尤重。而進圭之時。下吏來授於承宣。釋圭之後。承宣還授於下吏。來納受去。只令下吏替行。事體之屑越。莫此爲甚。此後則使該院該色郞官。陪來陪去事。定式施行。何如。上曰。依爲之。出擧條上曰。戶房承旨軍士房承旨入侍。錫喆興鎭進伏。上曰。檢校直提學檢校直閣入侍。民始有防龍輔進伏。上命考抄啓文臣試券訖。謂民始曰。頃日嶺伯狀啓。不善爲之矣。舊還新還外。豈復有還乎。民始曰。聖敎至當。而今年災荒。靡不蠲減。至於罷結錢之論。眞行不得之事矣。大抵蠲減之政。自上宜如此。而在下之道。宜以節用爲請矣。在廷諸臣。不思長遠之慮。臣竊憂之。有防曰。因戶曹參判李憲默所進內閣太極問辨。令本道刊進事。命下矣。今方行會。使之印上。而各道冊子之隨刊隨進。前後申飭。不啻截嚴。而雖以此一事言之。刊行道內。已爲許多月。本道之至今無皁白。揆以事體。已涉未安。而況且本道道臣。卽是閣臣中一人。則其所奉行。恐不當如是。本閣所當依例請推。而不可不一番詳問其委折。以此意發關本道監司處。使之據實登聞。以爲從後警責之地。何如。上曰。依爲之。出擧條上曰。有司堂上。不待擧條。紙尾草斯速入之。可也。仍命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐直。左副承旨李在學奉命在外。右副承旨林錫喆坐。同副承旨趙興鎭坐直。注書二員未差。假注書朴能源仕直朴宗默病。事變假注書鄭棟仕。
정조 7년
徐有防啓曰。明日停朝市。再明日孝徽宮冬享大祭齋戒相値。視事頉稟。傳曰。知道。
정조 7년
大駕詣景慕宮。親祭罷後。奎章閣政院玉堂藥房口傳問安。答曰。知道。
정조 7년
藥房都提調臣徐命善。提調臣徐有隣。副提調臣鄭昌順啓曰。禮成冬嘗。孝展閟宮。冒寒將事。侵曉回鑾。伏未審此時。聖體。若何。勞動之餘。不瑕有損。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。傳曰。知道。
정조 7년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 7년
趙興鎭啓曰。禁衛營將官來言。今日本營軍兵。日次私習云矣敢啓。傳曰。知道。
정조 7년
鄭昌順啓曰。備局有司堂上金華鎭徐有隣徐浩修。問議時原任大臣後。依下敎來待矣。傳曰。入侍。
정조 7년
鄭昌順啓曰。合辭方張之時。兩司無詣臺之員。事甚未安。除在外雜科進去疏批未下外。呈告人員。竝卽牌招。何如。傳曰。允。
정조 7년
以大司諫南玄老。司諫李濟萬。獻納申致權。執義李福徽。掌令李延伋牌不進罷職傳旨。傳于趙興鎭曰。只推。
정조 7년
趙興鎭啓曰。事變假注書柳。時無職名。令該曹依例付軍職。冠帶常仕。何如。傳曰。知道。
정조 7년
傳于徐有防曰。右副承旨入侍。
정조 7년
鄭昌順啓曰。假注書鄭東觀。身病猝重。勢難察任。今姑改差。何如。傳曰。允。
정조 7년
鄭東觀改差。代以朴宗默爲假注書。
정조 7년
柳有頉。代以鄭棟爲事變假注書。
정조 7년
趙興鎭啓曰。明日次對。兩司無進參之員。除在外傳旨未下疏批未下雜科進去外。大司憲李在協。持平林道浩。竝待開門牌招。何如。傳曰。允。
정조 7년
趙興鎭啓曰。大司諫南玄老。司諫李濟萬。獻納申致權。執義李福徽。掌令李延伋。旣有只推之命。一體待開門牌招。以爲次對進參之地。何如。傳曰。允。
정조 7년
以海溪君卒逝單子。傳于趙興鎭曰。崇品宗臣。今聞卒逝。殊極愍惻。致賻。已自內司題送。而例是守陵官。原致賻外。從厚加給事。分付。
정조 7년
趙興鎭。以景慕宮都提調意啓曰。本宮神門內外正路方甎及磚石動退處。依聖敎。提調臣金魯鎭鄭一祥。眼同親審修改之意。敢啓。傳曰。知道。
정조 7년
趙興鎭。以兵曹言啓曰。依下敎。隨駕禁軍及駕後禁軍。武藝出身武藝別監與內吹標下軍兵等處。設粥以饋之意。敢啓。傳曰。知道。
정조 7년
趙興鎭。以訓鍊都監言啓曰。本局哨官宋載仁。身病甚重。勢難察任。改差。何如。傳曰。允。
정조 7년
趙興鎭。以禁衛營言啓曰。依下敎。衛內槍劍軍兼內吹及陣上將校軍兵等處。設粥分饋之意。敢啓。傳曰。知道。
정조 7년
趙興鎭。以御營廳言啓曰。依下敎。駕前別抄兼內吹及留陣將校軍兵等處。設粥分饋之意。敢啓。傳曰。知道。
정조 7년
吏曹判書金鍾秀疏曰。伏以。臣於秋末猥上縣道之章。申暴悲苦之私。及伏奉傳敎下者。開誨備至。責勉嚴重。至有疏本還給之命。臣於是驚惶抑塞。覓死不得。噫。日月高懸。而獨漏容光之外。天地雖廣。而竟無置身之所。寧不悲哉。至於聖敎中。時往時來四字。卽臣在朝時。奉承明命。不敢失墜者也。及夫臣家人事遽變。遂上乞養之章。則不待臣之身陷大僇。而四字。已屬過境語。況今臣家形勢之單孑。情理之悲切。尤非始乞養時比。則臣雖欲奉承明命。如前之爲。尙安可得哉。噫。臣之保全軀命。已是天地生成之澤。父母顧復之慈。而當初起廢。悉出特簡。伊後歷颺。盡復舊踐。畢竟責敎。至及於供職之道。則我聖上所以寵愛臣哀憐臣。必欲灑濯垢穢。復齒平人者。曲費造化。一至於此。臣雖無狀。亦具彝性。每奉一番恩言。空有感淚被面。此生此世。報答無日。惟願一縷之息遄絶。以圖結草於地下而已。嗚呼。天官冢宰。是何等有國重任。而臣之歲首叨除也。經涉三朔而後。始蒙體諒之恩。及秋再叨。居然已及四朔。則是臣之遙帶虛銜於田間。通計一歲。居其半而且有餘矣。賤臣之罪上添罪。固不足恤。其如國體。何哉。伏聞景慕宮親享期迫。臣名入於進幣瓚爵官書啓中。而顧臣老母宿疾。挾感越添。寒熱驟變。氣息凜凜。晝夜病側。抽身無路。臣罪至此。尤合萬死。玆不得不仰首鳴號。從縣道上聞。伏乞聖明。俯垂矜諒。亟先鐫免臣職名。然後申命有司。議臣前後負犯。俾王綱肅而私分安。千萬之祝。答曰。省疏具悉。卿其勿辭。俟母病少間。上來行公。
정조 7년
癸卯十一月初四日子時。上御景慕宮。親祭入侍時。行都承旨鄭昌順。行左承旨徐有防。右承旨李得臣。右副承旨林錫喆。同副承旨趙興鎭。假注書鄭東觀朴能源。記事官李祖承尹行任。檢校直提學鄭民始。檢校直閣徐龍輔。以次侍立。百官仍以朝服。先就位。上具冕服。入就位。命有防曰。樂工輩。如或失律於樂作之際。予將重治。各別申飭。可也。仍行禮如儀訖。有防曰。陪享官退出之際。班列錯亂。不成貌樣。事體駭然。東西班押班監察。竝推考。何如。上曰。依爲之。出擧條仍還齋殿後。上改具遠遊冠絳紗袍。乘輦出廟門。命興鎭曰。作門內何等嚴重。而人馬多入。此何事也。爾其各別。申飭焉。仍還宮。諸臣以次退出。
정조 7년
癸卯十一月初四日辰時。上御誠正閣。藥房三提調。備局有司堂上同爲入侍時。都提調徐命善。提調徐有隣。副提調鄭昌順。左參贊金華鎭。行副司直徐浩修。同副承旨趙興鎭。假注書朴能源。記事官李崑秀尹行任。以次進伏訖。命善進前曰。侵夜回駕之餘。伏未審聖體。若何。上曰。別無所損矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。聖體經夜勞動。請使諸御醫。入診聖候乎。上曰。置之。仍下敎曰。有司堂上。果就議諸大臣以來乎。華鎭等曰。臣等果爲就議。則諸大臣之意。皆以爲文字撰出。誠好云矣。上曰。遺乞幼穉。有限年之制乎。命善曰。續典所載。以三年爲限矣。聖上及幼之德。如是勤摯。孰不欽仰乎。華鎭等曰。此乃朝家莫大之政。成節目永久遵行。好矣。上曰。然則成節目以入。可也。上曰。今日院中問安。何也。命善曰。動駕回鑾後。經宿問安翌日問安。似是應行之例耳。上曰。政院問安。或爲或不爲。予非欲受此。而其在事體。豈可若是乎。沈豐之。曾以此事。有院中議定者。卿輩豈不聞知乎。昌順曰。臣等未能聞知。致勤飭敎。不勝惶恐之至矣。上命退。諸臣以次退出。
정조 7년
行都承旨鄭昌順坐。行左承旨徐有防坐直。右承旨李得臣坐。左副承旨李在學奉命在外。右副承旨林錫喆坐直。同副承旨趙興鎭坐。注書二員未差。假注書徐瀅修病朴能源仕直。事變假注書高應觀在外。
정조 7년
朴宗默有頉。代以朴顯輔爲假注書。
정조 7년
鄭棟有頉。代高應觀爲事變注書。